Bronislovas Liesis

Bronislovas Liesis (arba Liesys; kovos vardai Kaukas, Ėglis ir Naktis; 1922 m. balandžio 16 d., Ramygala – 1949 m. rugpjūčio 13 d., Užpelkių miškas, Grinkiškio valsčius, Radviliškio apskritis) – Lietuvos partizanas, Lietuvos laisvės kovos sąjūdžio deklaracijos signataras.

 Biografija 
Dvyniai Bronislovas ir Antanas Liesiai gimė 1922 m. balandžio 16 d. Ramygalos progimnazijos direktoriaus Broniaus Liesio šeimoje. Vėliau visa šeima persikėlė gyventi į Jurbarką, nes tėvas buvo paskirtas Jurbarko gimnazijos direktoriumi. Broliai dvyniai baigė Jurbarko gimnaziją. Vytauto Didžiojo universitete Bronislovas studijavo žurnalistiką, Antanas – mediciną.

1941 m. birželio 14 d. tėvas Bronius Liesis buvo išvežtas į Rešiotų lagerį (Krasnojarsko kr. Nižnij Ingašo r.), kur 1942 m. kovo 25 d. mirė tardomas. Motina Marijona, seserys Danutė ir Stefanija ištremtos į Komiją. Čia 1944 m. motina ir sesuo Stefanija mirė.

Nacių okupacijos metais Bronislovas priklausė Laisvės gynėjų sąjungai. 1944 m. kartu su broliu Antanu Lietuvos laisvės armijos (LLA) nurodymu išvyko į Vokietijos Abvero karinę mokyklą FAK-203, kur mokėsi partizaninio karo taktikos. 1944 m. gruodžio 21 d. desantu nuleisti Kėdainių apskrities Gudžiūnų valsčiaus Padruskalnio kaime, Liesiai pasiekė Jurbarko apylinkes. Nuo 1945 m. pradžios abu partizanavo Jungtinės Kęstučio apygardos Lydžio rinktinėje. 1947 m. lapkričio mėn. Jungtinės Kęstučio apygardos vadas Jonas Žemaitis-Vytautas Bronislovą kartu su Petru Bartkumi-Žadgaila paskyrė organizuoti Prisikėlimo apygardą. Nuo 1948 m. liepos 27 d. Bronislovas buvo šios apygardos štabo viršininkas. Redagavo laikraštį „Prisikėlimo ugnis“, rašė eilėraščius Ėglio slapyvardžiu. Jo kūrybos spausdinta rinkinyje „Kovos keliu žengiant“, periodinėje partizanų spaudoje.

Bronislovas 1949 m. vasario 2–22 d. Prisikėlimo apygardos teritorijoje tarp Radviliškio ir Baisogalos esančiuose Minaičiuose dalyvavo visos Lietuvos partizanų vadų suvažiavime, kuriame buvo paskelbta apie vieningos pasipriešinimo organizacijos – Lietuvos Laisvės Kovos Sąjūdžio (LLKS) įkūrimą, vasario 16 d. priimta Lietuvos laisvės kovos sąjūdžio tarybos deklaracija. Suvažiavime Bronislovas paskirtas LLKS Tarybos prezidiumo nariu ir visuomeninės dalies Tautinio skyriaus viršininku, jam suteiktas laisvės kovotojo partizanų kapitono laipsnis.

Bronislovas žuvo 1949 m. rugpjūčio 13 d. Radviliškio apskrities Grinkiškio valsčiaus Užpelkių miške įrengtoje partizanų stovykloje per kautynes su MGB kariuomenės kareiviais. Kartu žuvo majoras P. Bartkus-Žadgaila (LLKS Tarybos prezidiumo sekretorius), Vytautas Šniuolis-Svajūnas (Prisikėlimo apygardos štabo viršininkas) ir du neatpažinti partizanai. Žuvusiųjų palaikai niekinti ir užkasti Radviliškyje. 1991 m. rugsėjo 25 d. rasti ir palaidoti Radviliškio m. kapinėse.

 Pripažinimas 
 Po Bronislovo Liesio žūties bendražygiai parengė jo kūrybos mašinraščio rinkinėlį „Tegul jo nemari dvasia kalba už mus: Mirusio brolio partizano kūryba“;
 LLKS Tarybos prezidiumo 1950 m. lapkričio 23 d. nutarimu apdovanotas 1-ojo ir 2-ojo laipsnių Laisvės kovos kryžiais (po mirties);
 1997 m. gruodžio 22 d. pripažintas kario savanorio statusas, LR Krašto apsaugos ministerijos 1998 m. gegužės 13 d. įsakymu suteiktas pulkininko laipsnis;
 Lietuvos Respublikos Prezidento 1998 m. gegužės 19 d. dekretu suteiktas Vyčio Kryžiaus 1-ojo laipsnio ordinas (po mirties).

 Šaltiniai 

Kategorija:Vyčio Kryžiaus ordino Didžiojo kryžiaus kavalieriai
Kategorija:Lietuvos rezistentai